Lühike seletuskiri Vabariigi Valitsuse korralduse „„Euroopa Liidu ühise põllumajanduspoliitika Eesti strateegiakava aastateks 2023–2027” muudatusettepanekute heakskiitmine” eelnõu juurde

Eelnõu kohaselt kiidetakse heaks „Euroopa Liidu ühise põllumajanduspoliitika Eesti strateegiakava aastateks 2023–2027” (edaspidi strateegiakava) 6. muudatusettepanekud ning ning nähakse Regionaal- ja Põllumajandusministeeriumile ette muudatusettepanekute Euroopa Komisjonile esitamine ja vajaduse korral muudatuste osas läbirääkimiste pidamine. 

Perioodi 2021–2027 Euroopa Liidu ühise põllumajanduspoliitika (ÜPP) vahendite kasutamiseks aastatel 2023–2027 tuli kõigil liikmesriikidel koostada strateegiline programmdokument – ÜPP strateegiakava. Tegemist on muudatusega võrreldes eelmise eelarveperioodiga – selle maaelu arengukavad asendusid sisuliselt ÜPP strateegiakavadega, mis hõlmavad olulisel määral (sh kõik otsetoetused) nii ÜPP I sammast (rahastus Euroopa Põllumajanduse Tagatisfondist (EAGF)) kui ka II sammast (rahastus Euroopa Maaelu Arengu Põllumajandusfondist (EAFRD)). Vabariigi Valitsus kiitis Eesti ÜPP strateegiakava heaks 2022. a 9. juunil. Euroopa Komisjon kiitis Eesti ÜPP strateegiakava heaks 2022. a 11. novembril ning selle 1. muudatused 2024. a 8. aprillil, 2. muudatused 2024. a 16. detsembril, 3. muudatused 2025. a 10. septembril, 4. muudatused 2025. a 11. detsembril ja 5. muudatuste strateegilised muudatused 2026. a 18. augustil. Strateegiakava raames on kavas rakendada kokku 58 toetusmeedet ehk sekkumist, selle sekkumiste kehtiv avaliku sektori kogueelarve on 1 614 686 182 eurot. Strateegiakava sekkumiste rakendamine algas 2023. a kevadel. 2026. a 22. augusti seisuga on strateegiakava avaliku sektori kogueelarvest ära kasutatud (s.t toetusesaajatele välja makstud) 756 411 443 eurot, mis teeb selle finantsplaani täitmise protsendiks 46,85.

Strateegiakava olulisim ja ainus strateegiline muudatus on:
- 2027. a kalendriaasta otsetoetuste eraldist suurendatakse maksimaalse võimaliku, ehk 26 404 994 euro võrra ning nimetatud summa jaotatakse erinevate otsetoetuste vormis rakendatavate sekkumiste (sekkumised 1.1 „Põhiline sissetulekutoetus jätkusuutlikkuseks“, 1.2 „Täiendav ümberjaotav sissetulekutoetus jätkusuutlikkuseks“, 7.1 „Täiendav sissetulekutoetus noortele põllumajandustootjatele“, ÖK1 „Kliima- ja keskkonnakava: keskkonnasõbralik majandamine“, ÖK2 „Kliima- ja keskkonnakava: mahepõllumajanduse ökokava“ ja ÖK5 „Kliima- ja keskkonnakava: mesilaste korjeala toetus“ ning kõik põllumajandustootmisega seotud otsetoetused (piimalehma, ammlehma, lamba ja kitse, tera- ja kaunviljakultuuride, puu- ja köögivilja ning marjakultuuride ja seemnekartuli kasvatamiseks, sekkumised 1.3–1.8)) vahel. Suurim osa lisandunud summast (ca 16,4 mln eurot) läheb sekkumisele 1.1 „Põhiline sissetulekutoetus jätkusuutlikkuseks“.

Tegemist on ühe Euroopa Liidu tasandil 2026. a suvel kokku lepitud toetusmeetme kasutamisega paketist, mille eesmärgiks oli leevendada põllumajandustootjate olukorda tulenevalt Lähis-Ida kriisist tingitud väetisehindade tõusust.

Strateegiakava muud olulised muudatused on järgmised:
- strateegiakava sekkumise 0.3 „Innovatsioonikoostöö projektid – Euroopa innovatsioonipartnerluse tegevusrühma projektid“ siseselt suurendatakse väikeprojektide toetuseks ettenähtud vahendeid arendusosaku toetuse vahendite arvelt 1 460 000 euro ulatuses;
- sekkumises 3.4 „Lühikeste tarneahelate ja kohaliku turu arendamine” suurendatakse maksimaalset toetuse määra abikõlblike kulude maksumusest investeeringute puhul 50%-lt 65%-ni; 
- sekkumises 8.2 „Investeeringud ettevõtluskeskkonna arendamiseks maapiirkonnas“ laiendatakse sihtrühma - lisaks äriühingutele, sihtasutustele, mittetulundusühingutele ja valitsusasutuste poolt hallatavatele riigiasutustele lisatakse toetusesaajate hulka ka kohalikud omavalitsused;
- sekkumises 9.4 „Loomataudide kontrolliprogrammide alase koostöö toetus“ muudetakse toetuse ühikuhindasid: IRT (infektsioosne rinotrahheiit) toetussummat loomühiku kohta vähendatakse 50 eurolt 30 euroni, VVD (veiste viirusdiarröa) toetussummat loomühiku kohta suurendatakse 32 eurolt 34 euroni.

Eelnõu esitatakse Euroopa Liidu ühise põllumajanduspoliitika rakendamise seaduse § 10 lõike 2 ning Euroopa Parlamendi ja nõukogu määruse (EL) 2021/2115 artikli 119 lõigete 1 ja 2 alusel.
